દુકાનમાં કામ કરતી ગ્રીષ્માને જોઈને જરાય નહોતું લાગતું કે એના જીવનમાં આટલા દુઃખ હશે. ગ્રીષ્માનું નિખાલસતા મને હંમેશ તેની તરફ આકર્ષિત કરતી ! સાંજે ગ્રીષ્માએ કહ્યું, “ગૌરવ, થેન્કસ…!” મેં પૂછ્યું, “કેમ..?” એણે કહ્યું, “બસ એમ જ ” મેં સ્મિત આપ્યું અને સામે ગ્રીષ્માએ પણ સ્મિત આપ્યું. હું ખુશ હતો કારણ કે ગ્રીષ્મા પહેલા જેવી થતી લાગતી હતી. સવારે વહેલા ગ્રીષ્મા મારા મામાના ઘરે આવી ! મેં કહ્યું, “શું થયું ગ્રીષ્મા ?” એ ગભરાયેલી હતી અને હાંફતી હાંફતી બોલી, “મમ્મીની તબિયત ખરાબ છે !” હું અને મામા ફટાફટ ગ્રીષ્માના ઘરે ગયા અને જોયું તો એના મમ્મીને તાવ આવ્યો હતો અને ડૉક્ટરે જણાવ્યું કે ટાઇફોઇડ છે ! ગ્રીષ્મા રડવા લાગી અને બોલી, “મમ્મીને મેં કેટલીવાર કહ્યું છે કે આરામ કરે, પણ એ માનતી જ નથી !” ડૉક્ટરે ગ્રીષ્માની મમ્મીને દસ દિવસ આરામ કરવાની સલાહ આપી. ગ્રીષ્માના મમ્મી બોલ્યા, “બેટા, હું આરામ કરીશ તો આ દુકાનનું કામ કોણ સંભાળશે ? મારા મોઢા માંથી બોલાઈ ગયું, “આન્ટી હું ગ્રીષ્માને મદદ કરીશ !” ગ્રીષ્માએ મારી સામે જોયું અને બોલી, “હા મમ્મી, ગૌરવ છે ને, હવે તમે આરામ કરો !”